ΓΡΑΠΤΗ ΕΡΩΤΗΣΗ E-3567/98

υποβολή: Κωνσταντίνος Χατζηδάκης (PPE) προς την Επιτροπή

(1 Δεκεμβρίου 1998)

Θέμα: Διακίνηση γυναικών από χώρες της Κεντρικής και Ανατολικής Ευρώπης προς την Ευρωπαïκή Ένωση

Τα τελευταία χρόνια παρατηρείται ανησυχητική έξαρση του φαινόμενου της διακίνησης γυναικών με στόχο την εκπόρνευση κυρίως από χώρες της Κεντρικής και Ανατολικής Ευρώπης προς διάφορες χώρες της Ευρωπαϊκής Ένωσης ανάμεσα στις οποίες συμπεριλαμβάνεται και η Ελλάδα. Στην τελευταία μάλιστα το φαινόμενο έχει πάρει τον τελευταίο καιρό ανησυχητικές διαστάσεις. Στον κοινοτικό προϋπολογισμό περιέχεται η γραμμή B3-4109 που στοχεύει ανάμεσα σε άλλα και στη χρηματοδότηση δράσεων για την καταπολέμηση αυτού του φαινομένου.

Θα μπορούσε να με πληροφορήσει η Επιτροπή:

1. Ποιά και τί είδους προγράμματα έχουν χρηματοδοτηθεί μέχρι στιγμής από τη γραμμή B3-4109 του κοινοτικού προϋπολογισμού καθώς και ποιές χώρες έχουν ωφεληθεί από αυτά;

2. Αν προτίθεται η Επιτροπή να λάβει στο μέλλον πρόσθετα και πιο αποτελεσματικά μέτρα για την πρόληψη-καταπολέμηση του φαινομένου αυτού και εάν ναι, ποιά θα μπορούσαν να είναι αυτά;

3. Αν σκοπεύει να θέσει το θέμα αυτό στο πλαίσιο των προενταξιακών διαπραγματεύσεων με τις υποψήφιες χώρες μέλη;

4. Αν θα μπορούσαν μέτρα που θα αποσκοπούν στην καταπολέμηση του φαινόμενου της διακίνησης γυναικών να είναι επιλέξιμα για συγχρηματοδότηση στα πλαίσια της επόμενης σειράς Κοινοτικών Πλαίσιων Στήριξης για τις περιοχές του στόχου 1;

Απάντηση της κας Gradin εξ ονόματος της Επιτροπής

(21 Ιανουαρίου 1999)

1.-2. Η Επιτροπή συμμερίζεται την ανησυχία του Αξιότιμου Μέλους σχετικά με τη διακίνηση γυναικών με στόχο την εκπόρνευση, η οποία θεωρεί ότι αποτελεί βασική παράβαση των ανθρωπίνων δικαιωμάτων.

Στις 9 Δεκεμβρίου 1998 εξέδωσε ανακοίνωση προς το Συμβούλιο και το Κοινοβούλια για νέα μέτρα για την καταπολέμηση της σωματεμπορίας γυναικών(1). Η ανακοίνωση αυτή αποτελεί συνέχεια της πρώτης ανακοίνωσης του Νοεμβρίου 1996(2) και εκθέτει ένα εκτενές σχέδιο δράσης για την ενίσχυση των υφιστάμενων πρωτοβουλιών και ιδίως για την ανάπτυξη συνεργασίας με τις υποψήφιες χώρες, δεδομένου ότι έχει αυξηθεί σημαντικά ο αριθμός των διακινούμενων γυναικών από χώρες της Κεντρικής και Ανατολικής Ευρώπης προς την Κοινότητα. Η Επιτροπή θα συνεχίσει, με εφαρμογή του προγράμματος PHARE, να υποστηρίζει τις πρωτοβουλίες για τη βελτίωση, με βάση το "κεκτημένο" της Ένωσης, του νομικού πλαισίου και των διαρθρωτικών δυνατοτήτων των υποψήφιων χωρών στους τομείς της δικαιοσύνης και των εσωτερικών υποθέσεων, και να ενθαρρύνει τα συγκεκριμένα σχέδια για την καταπολέμηση της σωματεμπορίας γυναικών.

Επιπλέον, η Επιτροπή είναι υπεύθυνη για τη διαχείριση της πρωτοβουλίας Daphne (κονδύλιο προϋπολογισμού B3-4109) σκοπός της οποίας είναι να ενισχύει οικονομικώς τις μη κυβερνητικές οργανώσεις (ΜΚΟ) για την καταπολέμηση κάθε μορφής βίας που ασκείται εις βάρος παιδιών, εφήβων και γυναικών, συμπεριλαμβανομένης της σωματεμπορίας με σκοπό τη σεξουαλική εκμετάλλευση. Από το 1997, 10 σχέδια εξέτασαν άμεσα το θέμα της σωματεμπορίας γυναικών και ορισμένα άλλα σχέδια το εξέτασαν έμμεσα. Στις 20 Μαΐου 1998, η Επιτροπή εξέδωσε πρόταση απόφασης του Συμβουλίου(3) για τη θέσπιση πενταετούς προγράμματος κοινοτικής δράσης για την καταπολέμηση της βίας εις βάρος παιδιών, εφήβων και γυναικών (πρόγραμμα Daphne) που θα ισχύει για την περίοδο 2000-2004 με συνολικά κονδύλια 25 εκατ. ECU. Το πρόγραμμα αυτό θα συμβάλει στον καλύτερο συντονισμό και στη μεγαλύτερη συνοχή και αδιάλειπτη καταπολέμηση της σωματεμπορίας γυναικών και παιδιών.

Η Επιτροπή είναι επίσης υπεύθυνη για την εφαρμογή του προγράμματος STOP. Το πρόγραμμα αυτό, που βασίζεται στην κοινή δράση της 29ης Νοεμβρίου 1996, αποτελεί κίνητρο και πρόγραμμα ανταλλαγών για τους υπευθύνους για την καταπολέμηση της εμπορίας ανθρώπων και τη σεξουαλική εκμετάλλευση παιδιών. Από το 1996, 24 σχέδια έχουν πραγματευθεί το θέμα της σωματεμπορίας γυναικών.

Η Επιτροπή θα ενθαρρύνει το άνοιγμα των προγραμμάτων STOP και DAPHNE στις υποψήφιες χώρες. Ωστόσο, πρέπει να σημειωθεί ότι σε μεγάλο αριθμό σχεδίων του προγράμματος STOP έχει ήδη προβλεφθεί η συμμετοχή των υποψήφιων χωρών.

3. Στα πλαίσια της διαδικασίας προσχώρησης, οι υποψήφιες χώρες πρέπει να εφαρμόσουν το "κεκτημένο" του τρίτου πυλώνα σΌ αυτό τον τομέα, και ιδίως την κοινή δράση της 24ης Φεβρουαρίου 1997(4) σχετικά με την καταπολέμηση της εμπορίας ανθρώπων και της σεξουαλικής εκμετάλλευσης παιδιών. Κύριος στόχος αυτής της κοινής δράσης είναι να βελτιώσει τις ποινικές διατάξεις των κρατών μελών και τη δικαστική τους συνεργασία στα πλαίσια της καταπολέμησης της εμπορίας ανθρώπων.

4. Στην ανακοίνωσή της της 9ης Δεκεμβρίου 1998, η Επιτροπή απαριθμεί τα διάφορα δημοσιονομικά μέσα που πρέπει να κινητοποιηθούν για την προώθηση ειδικών σχεδίων, προκειμένου να προληφθεί και να καταπολεμηθεί η σωματεμπορία γυναικών. Η Επιτροπή δεν πιστεύει ωστόσο ότι το περιφερειακό ταμείο αποτελεί ενδεδειγμένο μέσο που μπορεί να χρησιμοποιηθεί γιΌ αυτό το σκοπό.

(1) COM(98)726 τελικό.

(2) COM(96)567 τελικό.

(3) COM(98)335 τελικό.

(4) ΕΕ L 63 της 4.3.1997.